Sausage Gun - Boilie Table - Sausage Table - Boilie
Tuisgemaakte Boilies Deel 2.
Die rol, kook en droog van Boilies
Boilies word gemaak van 'n basis mengsel, eiers, geursel, olie, kleursel en versoeter. Om boilies te maak is eintlik baie maklik, en daar is ook verskeie gerei op die mark vandag om hierdie proses te vergemaklik vir die hengelaar. Die gebruik van die Gardner worsmaker (Sausage Gun), Gardner worstafel (Sausage Table), en die Gardner boilieroltafel (Rollaball Boilie Table) is alles middels wat die hengelaar kan gebruik om die maak van boilies te vergemaklik. Die boilieroltafel spaar die hengelaar baie tyd en moeite, maar is nie noodsaaklik nie.
Bo en behalwe jou gerei soos die roltafel en worsmaker is daar 'n paar ander items wat jy gaan benodig, eerstens is 'n groot skoon oppervlak of tafel baie belangrik. Die volgende toebehore wat jy gaan benodig is 'n klitser, 'n vurk, twee groot mengbakke, kombuis skaal, metaal siwwe, 'n inspuiting vir die afmeet van die vloeibare geursels, 'n diep kastrol vir die kook en 'n droograk waarop die boilies gaan uitdroog.
Die meng van die bestandele
Wanneer die droë bestandele saam gemeng word, word die basis mengsel in 'n bak gegooi en dan word die aanlokkers, versoeters en sout by gemeng tot alles goed deur gemeng is. In die tweede mengbak word al die nat bestandele, die eiers en die vloeibare geursels saam gemeng. Onthou om altyd die droë bestandele met die droë bestandele te meng, en die nat bestandele alles saam te meng voor die twee bymekaar gevoeg word.
'n Spuitnaald word gebruik om die geursels mee af te meet, dit is belangrik om by die aanbevele hoeveelhede te hou, die reuk is daar, al kan jy dit nie self ruik nie, te veel gemiese stowwe sal die vis eerder wegwys as om hulle aan te lok.
Die droë bestandele word lepel vir lepel by die nat bestandele gevoeg en baie stadig met 'n handklitser of vurk geroer. Wanneer 'n elektriese klitser gebruik word, moet dit op die laagste spoed moontlik gestel wees sodat die bestandele nie oral rond spat nie.
Wanneer al die bestandele saam gemeng is en dit 'n deeg begin vorm, dan word dit uit die bak gehaal en met die hande geknie. Die mengsel moet nie te hard of dan te sag wees nie, hoe meer boilies jy self maak, hoe vinniger sal jy leer hoe stewig dit moet wees. Maak 'n klein bolletjie met 'n stukkie deeg en kyk dat dit goed bind en nie verbrokkel nie, en maak seker die mengsel klou nie aan alles vas nie en knie maklik.
Die maak van die Boilies
Met die goed gekniede deeg gaan daar nou worse gemaak word vir die roltafel (Boilie Table). Die worsroltafel (Sausage Table) of nog beter, die worsmaker (Sausage Gun) kan hiervoor gebruik word. Vir die worsmaker moet die deeg in 'n groot wors gerol word wat dan binne in die worsmaker gesit word. Die deeg word bo-oor die onderste gedeelte van die boilie roltafel in lengtes uitgedruk.
Wanneer 'n worsroltafel gebruik word kan daar twee diktes worse gerol en gesny word. Die worsroltafel werk goed vir stywe en slap mengsels en dit werk baie maklik. 'n Stuk deeg word in 'n ronde bal gerol en dan word die roltafel met 'n vorentoe en agtertoe beweging oor die bal gerol om 'n wors te maak. Na die verlangde lengtes verkry is deur dit met die kant van die tafel te sny, word dit in die rolfafel geplaas.
Plaas twee tot vier worse op die tafel se basis. Druk die boonste gedeelte baie ferm oor die worse en rol die boonste gedeelte dan 'n paar keer oor die worse om die boilies te vorm. Wanneer olie in die mengsel gesit word vergemaklik dit die rol proses. Gebruik so 5 ml per elke 2 eiers wat in die mengsel gesit word. Die boilies kan natuurlik ook met die hand gerol word maar dit verg baie tyd en baie geduld.
Die kook van die boilies
Die water word nou in die diep kastrol gekook en 'n paar boilies op 'n slag word in die sif in die water gekook. Moenie te veel boilies in die water op een slag plaas nie, dit sal die water vinnig laat afkoel. Die boilies word vir ongeveer 45 tot 60 sekondes gekook, afhangende van die grootte van die boilies. Groter boilies moet langer gekook word as kleintjies en hoe langer dit kook, hoe harder sal dit word.
Die boilies word op 'n stuk lap geplaas nadat dit gekook het sodat al die oortollige water geabsorbeer kan word en dan word dit op 'n droog rak geplaas. Die boilies moet verkieslik vir so 12 tot 48 uur op die droograk gelos word sodat dit behoorlik kan uitdroog. As die boilies te nat gebêre word sal hulle begin mif. Gebruik 'n preserveer middel as dit nie gevries gaan word sodat dit nie mif nie.
As dit voorkom asof die boilies te veel reuk verloor het tydens die kook proses, kan daar geursel by gevoeg word nadat die boilies behoorlik droog is. Gooi die boilies in 'n plastiek sak en gooi dan die geursel daarby, dit sak word 'n bietjie opgeblaas, goed toe geknoop en dan goed geskud sodat al die boilies eweredig bedek is. Probeer soveel as moontlik lug uit die sakkie te kry waarin die boilies gevries gaan word. Die geur sal ook deur die boilies geabsorbeer word wanneer dit gevries word.